La hackató de 24 hores organitzada pel Departament de Polítiques Digitals i l'Agència de Residus de Catalunya ha comptat amb 30 participants distribuïts en 9 equips.
La competició s'emmarca en l'Estratègia Blockchain de Catalunya que el Govern impulsa per situar Catalunya com a país capdavanter en tecnologies de registre distribuït (DLT).
Els equips Blockchain en CAT i Aquarelle han estat els guanyadors del ' Blockchain Challenge ' el concurs d'innovació organitzat pel Departament de Polítiques Digitals i Administració Pública i l'Agència de Residus de Catalunya amb l'objectiu de definir i de desenvolupar noves propostes per a un sistema de seguiment, monitoratge i incentivació de la recollida selectiva de residus municipals.
Un total de 30 experts en tecnologia blockchain, desenvolupadors UX/UI i programadors, repartits en 9 equips, han participat aquest cap de setmana en la hackató de 24 hores ininterrompudes, que ha tingut lloc a l'Espai BITal de l'Hospitalet de Llobregat.
El conseller de Polítiques Digitals i Administració Pública, Jordi Puigneró, va assistir a la hackató per felicitar i esperonar els concursants en el tram final de la competició, i els va agrair " haver contribuït, amb esforç i talent, a demostrar que la tecnologia és una gran aliada per afrontar els reptes de futur que planteja la societat digital i millorar els serveis que l'Administració ofereix a la ciutadania ".
En finalitzar la hackató, cada equip participant va exposar el seu treball al jurat de la competició, format per representants de les dues entitats organitzadores i experts en tecnologies blockchain, que van triar les dues millors solucions al repte plantejat: disposar d'un sistema de seguiment i monitoratge basat en tecnologia blockchain perquè cada ciutadà i cada activitat econòmica que produeix residus municipals pugui conèixer l'impacte directe del seu comportament vers la recollida selectiva.
En aquest sentit, l'equip guanyador, que ha obtingut un premi de 4.000€, va presentar una solució que dona resposta al repte de la hackató a través d'una bona combinació entre desenvolupament tecnològic, funcionalitats i experiència d'usuari.
Per la seva banda, el segon equip guanyador, premiat amb 2.000€, ha fet una proposta innovadora que permet explotar el potencial de la tecnologia blockchain generant un futur mercat de drets d'emissions adaptat als residus.
Van lliurar els premis el director general d'Innovació i Economia Digital, Daniel Marco, i el director de Planificació Estratègica de l'Agència de Residus de Catalunya, Francesc Giró, que va destacar "la gran feina duta terme per tots els equips i la importància que les solucions proposades poden tenir de cara al futur en la millora de la recollida selectiva dels residus municipals".
El Blockchain Challenge ha comptat amb la col·laboració, en el mentoratge dels equips, d'Eurecat, Blockchain Catalunya, i2Cat i Vottun, i amb l'assessorament tècnic de l'Agència de Residus de Catalunya i del Consorci del Bages per a la gestió de residus.
El Blockchain Challenge s'emmarca en l'Estratègia Blockchain de Catalunya que el Govern impulsa per situar Catalunya com a país capdavanter en l'ús i el desenvolupament de les tecnologies tecnologies de cadena de blocs (Blockchain) i de registre distribuït (DLT) i pol d'innovació, lideratge i atracció de talent, inversió i empreses en aquest àmbit.
En aquest sentit, el Govern, a través del Departament de Polítiques Digitals i Administració Pública, du a terme un programa d'actuacions per fomentar l'ús d'aquestes tecnologies a l'Administració pública; la formació i la creació de talent; la recerca i la innovació en aquest àmbit; el desenvolupament d'una nova indústria al voltant d'aquestes tecnologies, i la promoció entre la ciutadania de les possibilitats i potencialitats de les tecnologies blockchain i DLT per facilitar-ne l'adopció.
Durant el 'Blockchain Challenge' s'han definit noves propostes per a un sistema de seguiment, monitoratge i incentivació de la recollida selectiva de residus municipals